Kringkastingsorkestret

Kringkastingsorkestret, kjent som KORK, er NRKs eget konsertorkester og skal stå til disposisjon for radio, fjernsyn og nett. Det ble etablert 1. september 1946 i Oslo, og orkestret hadde 54 fast ansatte musikere i 2018. Daglig arbeidsplass er Store Studio på Marienlyst i Oslo, som har vært orkestrets hjem fra første dag. Holly Hyun Choe er sjefdirigent fra januar 2026.

 Historikk 
Kringkastingsorkestret var opprinnelig et 24-mannsorkester, satt sammen av Gunnar Knudsens radioensemble og Øivind Berghs Bristol-orkester. Øivind Bergh var Kringkastingsorkestrets faste kapellmester fra starten i 1946 til sin avgang i 1976. Kringkastingsorkestret hadde sin første storhetstid i radioens gullalder med den ukentlige Meloditimen i en årrekke fra Store Studio. Kringkastingsorkestret har vært og er aktiv bidragsyter ved blant annet Melodi Grand Prix og Spellemannprisen. I 1976 overtok Sverre Bruland som dirigent for Kringkastingsorkestret som da hadde 48 musikere. 

Bruland var sjefdirigent frem til 1988. Senere har orkestret vært ledet av sjefdirigentene Avi Ostrowsky (1988–1992), Ari Rasilainen (1993–2002) og Rolf Gupta (2003–2006). Fra høsten 2009 overtok den danske dirigenten Thomas Søndergård som sjefdirigent, og som 1. gjestedirigent er Andrew Manze knyttet til orkestret. I 2013 overtok den peruanske dirigenten Miguel Harth-Bedoya. Tsjekkiske Petr Popelka var dirigent fra høsten 2020 til 2023. Etter en lengre periode uten fast kunstnerisk leder fikk orkesteret sin første kvinnelige sjefdirigent da sørkoreanske Holly Hyun Choe ble ansatt høsten 2025, med tiltredelse i januar 2026. 

 Organisasjon 
200px|thumb| Kringkastingsorkestret under Nobels fredspriskonsert i Oslo 2008. 
Orkesteret er underlagt NRKs kultursjef og administreres av orkestersjef Rolf Lennart Stensø som overtok etter Martin Revheim i 2009 da denne fratrådte for å kunne tiltre som direktør for Norsk Musikkinformasjon fra 1. september 2009. Tidligere orkestersjefer har vært John Fullman, Holger Gulbrandsen og Reidun Berg. Orkestret har 54 fast ansatte musikere og en administrasjon på 8 medarbeidere. Orkestret forsterkes ved de såkalte Superlørdager som er klassiske symfonikonserter.

Etter turbulens rundt eksistensberettigelsen rundt årtusenskiftet i vedtok NRK i 2005 at rikskringkastingen «skal holde et fast orkester som dekker et bredt repertoar fra underholdningsmusikk til symfonisk musikk». Etter årtusenskiftet har orkesteret i større grad turnert, blant annet under Den kulturelle skolesekken, i regi av Kultur- og kirkedepartementet. Orkesteret har også gjort seg mer kommersielt og folkelig, blant annet ved å spille med band og artister som Vamp, Lido, Dimmu Borgir og Turboneger. Høsten 2014 var orkesteret hovedattraksjon i tv-serien Da KORK kom til bygda på NRK1.  

 Sjefdirigenter 
 1946–1976: Øivind Bergh
 1976–1988: Sverre Bruland
 1989–1992: Avi Ostrowsky
 1994–2002: Ari Rasilainen
 2003–2006: Rolf Gupta
 2009–2012: Thomas Søndergård
 2013–2020: Miguel Harth-Bedoya
2020–2023: Petr Popelka
2026–: Holly Hyun Choe

 Soloblåsere  
 Fløyte: Alf Andersen 1946–1962, Per Øien 1962–1967, John Tonsjø 1967–1994, Tom Ottar Andreassen 1994–2015
 Obo: Bjarne Lian 1946–1968, Tom Klausen 1968–1980, Trygve Aarvik 1980–2018
 Klarinett: Seedon Thalmann 1946–1970, Harald Bergersen 1970–1977, Magne Nesøen 1977–2004, Bjørn Nyman 2004–
 Fagott: Egil Staal 1946–1968, Oddvar Mikalsen 1968–1994, Sigyn Birkeland 1994–2008
 Horn: Ivar Bratlie 1953–1969, Rigmor Heistø Strand 1969–2009, Julius Pranevicius 2009–, Dette Alpheis
 Trompet: Haakon Buntz 1946–1966, Christian Beck 1967–2001, Stian Eilertsen, Odd Nilsen 
 Trombone: Gunnar Rugstad 1946–1968, Tore Nilsen 1968–2002, Sverre Riise 2002–, Clare Farr 2013–
Tuba: Thomas Røisland 1998–2013, Andreas Bratland 2015–

 Musikerpersonligheter 
Blant markante musikerpersonligheter i orkestrets historie står navn som konsertmester Aage Wallin, fløytisten Alf Andersen, pianisten Johan Øian, fiolinistene Ørnulf Boye Hansen og Leif Jørgensen, klarinettisten Harald Bergersen, trombonisten Alf Blyverket samt fløytistene Per Øien og John Tonsjø. Blant musikerne på 2000-tallet rager navn som 1. konsertmestrene Atle Sponberg og Harald Aadland, og solofløytisten Tom Ottar Andreassen, professor ved Norges musikkhøgskole.

Litteratur
KORK og dets musikere ble portrettert i boken 53 musikere møter 53 fotografer (Messel forlag, 2002), i reality-serien Orkesterliv på NRK (2006) og i humorserien Coda KORK på NRK (2021)

Priser
 Spellemannprisen 2006 i klassen samtidsmusikk for Arne Nordheim: Draumkvedet, sammen med Grex Vocalis
 Telnors kulturpris Grenseløs kommunikasjon 2011
 Spellemannprisen 2021 i klassen tradisjonsmusikk for Raajroe - The Reindeer Caravan, sammen med Marja Mortensson 

 Nominasjoner 
 Nominert til Spellemannprisen 2014 i klassen samtid for Perfect Strangers
 Nominert til Spellemannprisen 2016 i klassen jazz for Norwegian Caravan, sammen med Come Shine
 Nominert til Spellemannprisen 2017 i klassen samtid for Jan Erk Mikalsen – Saan, sammen med Oslo-Filharmonien og Poing
 Nominert til Spellemannprisen 2024 i klassen klassisk for Ravel & Korngold: Piano Concertos for the Left Hand and Orchestra, sammen med Mathias Halvorsen og Otto Tausk
 Nominert til Spellemannprisen 2024 i klassen samtid for Jan Martin Smørdal: My Favorite Thing, sammen med Pinquins, Ensemble neoN, Yumi Murakami, Silje Aker Johnsen, Kristine Tjøgersen, Ane Marthe Sørlien Holen

 Referanser 

Eksterne lenker



Kategori:Norske orkestre
Kategori:Musikk i Oslo
Kategori:NRK
Kategori:Vinnere av Spellemannprisen
Kategori:Etableringer i 1946